DA Den Europæiske Unions Tidende C 283/3

Meddelelse om, hvilke varer der er omfattet af antidumpingproceduren vedrørende importen af trichlorisocyanursyre med oprindelse i Folkerepublikken Kina

(2004/C 283/03)

Den 10. juli 2004 offentliggjorde Kommissionen i Den Europæiske Unions Tidende en meddelelse om indledning af en antidumpingprocedure vedrørende importen af trichlorisocyanursyre med oprindelse i Folkerepublikken Kina (1), i det følgende benævnt »den pågældende vare«.

1. Præcisering af varedækningen

Klageren (European Chemical Industry Council) har anført, at spørgeskemaerne, som Kommissionens tjenestegrene sendte til de interesserede parter, ikke til fulde dækker den pågældende vare, som den er defineret i meddelelsen om indledning af undersøgelsen. For en sikkerheds skyld gør Kommissionen derfor opmærksom på, at varedækningen i denne undersøgelse, som beskrevet i meddelelsen om indledning, omfatter både trichlorisocyanursyre (også kaldet »symclosen« i den internationale fællesbenævnelse) og tilberedninger heraf med oprindelse i Kina, normalt tariferet under KN-kode ex 2933 69 80 og ex 3808 40 20. Disse koder angives kun til orientering.

2. Procedure

I betragtning af ovenstående og af, at de spørgeskemaer, som Kommissionens tjenestegrene sendte til interesserede parter i juli 2004, kun omfattede en del af den pågældende vare, som den er defineret i meddelelsen om indledning, sender Kommissionen for at få de oplysninger, den anser for nødvendige for sin undersøgelse, nye spørgeskemaer til EF-erhvervsgrenen og til alle producentsammenslutninger i Fællesskabet, til eksportørerne/producenterne i Folkerepublikken Kina, der indgår i stikprøven, til alle sammenslutninger af eksportører/producenter, til importørerne, til alle importørsammenslutninger, der er nævnt i klagen, og til myndighederne i det pågældende eksportland.

Alle parter bør dog i lyset af ovenstående og for at undgå enhver tvivl straks og inden for den frist, der er fastsat nedenfor i punkt 4, litra a), kontakte Kommissionen pr. fax for at få oplyst, om de er anført i klagen, og om nødvendigt anmode om et spørgeskema, da fristen nedenfor i punkt 4, litra b), gælder alle interesserede parter.

Indhentning af oplysninger og afholdelse af høringer

Alle interesserede parter opfordres hermed igen til at tilkendegive deres mening, afgive andre oplysninger end besvarelser af spørgeskemaer og fremlægge yderligere dokumentation. Disse oplysninger og dokumentation herfor skal være Kommissionen i hænde inden for den frist, der er fastsat nedenfor i punkt 4, litra b).

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat nedenfor i punkt 4, litra c).

3. Procedure for vurdering af Fællesskabets interesser

Proceduren for vurdering af Fællesskabets interesser i denne procedure er beskrevet i punkt 5.2 i den meddelelse om indledning, der blev offentliggjort den 10. juli 2004. Denne procedure forbliver uændret med undtagelse af, at parterne kan give sig til kende og indsende oplysninger til Kommissionen inden for den nye frist, der er fastsat nedenfor i punkt 4, litra b). Parter, som har handlet i overensstemmelse med foregående sætning, kan anmode om en høring med angivelse af, hvilke særlige grunde der er til, at de bør høres, inden for den frist, der er fastsat nedenfor i punkt 4, litra c). Det skal bemærkes, at der kun vil blive taget hensyn til oplysninger, der indgives i henhold til artikel 21 i forordning (EF) nr. 384/96 (2), i det følgende benævnt »grundforordningen«, hvis de på indgivelsestidspunktet støttes af faktuelle oplysninger.

4. Frister

a) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

b) For at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

c) Høringer

Alle interesserede parter kan også anmode om at blive hørt af Kommissionen inden for samme frist på 40 dage, medmindre andet er angivet.

5. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-mail-adresse, telefon-, fax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Fortroligt« (3) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag forsynet med påtegningen »Kan konsulteres af interesserede parter«.

Kommissionens postadresse:

Europa-Kommissionen Generaldirektoratet for Handel Direktorat B Kontor: J-79 - 5/16 B-1049 Bruxelles Fax (32 2) 295 65 05 Telex COMEU B 21877.

6. Manglende samarbejdsvilje

Der gøres opmærksom på, at der i tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, ses der bort fra disse oplysninger, og der kan gøres brug af de foreliggende faktiske oplysninger. Hvis en interesseret part ikke samarbejder eller kun samarbejder delvist, baseres undersøgelsesresultatet kun på de foreliggende oplysninger i overensstemmelse med artikel 18, hvilket kan føre til et resultat, som er mindre gunstigt for den pågældende part, end hvis denne havde udvist samarbejdsvilje.

7. Tidsplan for undersøgelsen

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter datoen for offentliggørelsen af meddelelsen om indledning i Den Europæiske Unions Tidende (dvs. den 10. juli 2004). Ifølge artikel 7, stk. 1, i grundforordningen kan der indføres midlertidige foranstaltninger senest 9 måneder fra offentliggørelsen af denne meddelelse i Den Europæiske Unions Tidende.

(1) EUT C 178 af 10.7.2004, s. 2.

(2) EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

(3) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI i GATT 1994 (antidumpingaftalen).